אבולוציה (היאבקות מקצועית)

הרעיון

כל חבר בקבוצת אבולוציה ייצג את הטוב ביותר: "העבר" (ריק פלייר), "ההווה" (טריפל אייץ') ו"העתיד" (רנדי אורטון ובטיסטה) בהיאבקות המקצועית. טריפל אייץ' חשף ב-DVD שלו שנקרא "Triple H - Thy Kingdom Come" ויצא לאור בשנת 2013 שהמתאבק מארק ג'ינדראק תוכנן במקור להיות בקבוצה על חשבונו של בטיסטה.

הקמה (2003-2002)

באירוע בלתי נסלח של שנת 2002, טריפל אייץ' הגן על אליפות העולם במשקל כבד נגד רוב ואן דאם. במהלך הקרב, ריק פלייר הגיע לזירה, אחז בידיו פטיש והתגרה בטריפל אייץ' שהוא ישתמש בפטיש על מנת להכות אותו, אך לבסוף הוא השתמש בפטיש והכה את רוב ואן דאם, מה שאיפשר לטריפל אייץ' לנצח בקרב ולשמור בהצלחה על התואר. מנקודה זו והלאה, פלייר ליווה את טריפל אייץ' לקרבות שלו ושימש כמנג'ר שלו. זמן קצר לאחר מכן, בטיסטה הועבר מהתוכנית סמאקדאון אל Raw ופלייר החל ללוות גם אותו אל הזירה. ב-20 בינואר 2003, רנדי אורטון הצטרף לטריפל אייץ', פלייר ובטיסטה בתקיפתם על סקוט סטיינר, מה שלמעשה יצר באופן רשמי את הקבוצה. שבועיים לאחר מכן, הקבוצה קיבלה את שמה לאחר שהם תקפו את המתאבק טומי דרימר. לאחר מכן, טריפל אייץ' דיבר על כך שכל אחד מחברי הקבוצה מייצג תקופה אחרת של האבולוציה של ההיאבקות המקצועית והסביר שהעבר מיוצג על ידי ריק פלייר, ההווה מיוצג על ידו והעתיד מיוצג על ידי בטיסטה ואורטון. ב-26 במאי בתוכנית Raw, אורטון תקף את שון מייקלס וקווין נאש. בטיסטה נעדר מפעילות למשך שמונה חודשים, מכיוון שהוא שוב קרע את שריר הזרוע התלת-ראשי בזמן שהשתקם מפציעה זו.

שליטה (2005-2003)

באירוע דם רע 2003, פלייר הצליח לנצח את שון מייקלס לאחר שאורטון הכה את מייקלס בעזרת כיסא. מאוחר יותר באותו הערב, טריפל אייץ' הגן בהצלחה על אליפות העולם במשקל כבד בקרב גיהנום בכלוב נגד קווין נאש. באירוע בלתי נסלח, שנערך ארבעה חודשים לאחר מכן, אורטון (שהחל לפתח את הגימיק של "מחסל האגדות") ניצח את מייקלס והוכיח שהוא בהחלט מחסל האגדות. באותו הערב, טריפל אייץ' הגן על תואר האליפות שלו נגד גולדברג, בקרב שבו גולדברג ניצח וגרם לטריפל אייץ' להפסיד את התואר. ב-29 בספטמבר בתוכנית Raw, טריפל אייץ' הציב פרס על ראשו של גולדברג בסך 100 אלף דולר בעבור מי שיצליח לחסל את גולדברג. שלושה שבועות לאחר מכן, בטיסטה שב לזירה במהלך קרב בין גולדברג לבין מייקלס, תקף את האלוף לאחר שגרם נזק לקרסול של גולדברג בעזרת כיסא וקיבל את סכום הפרס. באירוע סדרת ההישרדות, אורטון לקח חלק בקבוצה של אריק בישוף נגד קבוצתו של סטיב אוסטין כחלק מקרב ההדחות המסורתי של האירוע. בקרב זה קבוצתו של בישוף ניצחה לאחר שאורטון היה השורד האחרון מטעם קבוצתו. באותו הערב, גולדברג הגן בקרב חוזר על אליפות העולם במשקל כבד נגד טריפל אייץ'. גולדברג הצליח לנצח בקרב למרות הפרעות מצד פלייר, אורטון ובטיסטה. בתוכנית Raw שלאחר האירוע ארמגדון, הקבוצה העצימה את כוחה של הקבוצה ושלטה ביד רמה בכל האליפויות המיועדות לגברים. בטיסטה הצטוות לפלייר וביחד הם זכו באליפות הזוגות של העולם לאחר ניצחון על הדאדלי בויז (באבא ריי דאדלי ודיוון דאדלי), אורטון זכה באליפות הבין-יבשתית לאחר ניצחון על רוב ואן דאם וטריפל אייץ' זכה בחזרה באליפות העולם במשקל כבד לאחר קרב משולש שכלל את גולדברג, שהגן על התואר, ואת קיין. זכייה זו הגיעה לאחר סיוע מצד חברי קבוצתו. ביוני 2003, אבולוציה ניסתה לגייס לשורותיה את קיין. לאחר מספר לא מוצלח של ניסיונות, טריפל אייץ' התחרה מול קיין בקרב אליפות נגד מסיכה. לאחר שטריפל אייץ' גבר על קיין, האחרון חשף את פניו בפני הקהל.
בחודש ינואר של שנת 2004 במסגרת אירוע הרויאל ראמבל, פלייר ובטיסטה הגנו בהצלחה על חגורות האליפות נגד הדאדלי בויז בקרב שולחנות, וטריפל אייץ' התחרה נגד שון מייקלס בקרב מי שעומד אחרון שהסתיים ללא הכרעה, מה שגרם לטריפל אייץ' לשמור על התואר. ברסלמניה 20, אבולוציה ניצחה את Rock 'n' Sock Connection (הרוק ומיק פולי) בקרב האנדיקאפ 3 נגד 2. באותוהערב, טריפל אייץ' הפסיד את תואר אליפות העולם במשקל כבד לכריס בנואה (בקרב משולש שכלל בנוסף את שון מייקלס) לאחר שבנואה הכניע את טריפל אייץ' בעזרת הקריפלר קרוספייס. באירוע באקלאש, פלייר הפסיד לשלטון בנג'מין בקרב יחידים. מאוחר יותר באותו הערב, אורטון הגן בהצלחה על האליפות הבין-יבשתית נגד קקטוס ג'ק (אחת מדמויותיו של מיק פולי) בקרב הארדקור וכריס בנואה הגן בהצלחה על אליפות העולם במשקל כבד שוב בקרב משולש נגד אותם טריפל אייץ' ושון מייקלס, רק שהפעם בנואה הכניע את מייקלס בעזרת מהלך השארפשוטר. טריפל אייץ' ושון מייקלס המשיכו את הפיוד שלהם בתוך קרב גיהנום בכלוב, ובו טריפל אייץ' יצא עם ידו על העליונה לאחר קרב עקוב מדם.
בזמן שבנואה היה אלוף העולם במשקל כבד, הוא חבר לצד אדג' כדי להתחרות על אליפות הזוגות של העולם של פלייר ובטיסטה. באמצע שנת 2004, המתאבק יוג'ין התיידד עם טריפל אייץ'. באירוע נקמה, נודע שטריפל אייץ' ניצל אותו. סיפור זה הסתיים לאחר שיוג'ין גרם בטעות לטריפל אייץ' להפסיד בקרב מול כריס בנואה באירוע נקמה. עוד באירוע זה, אדג' ניצח את רנדי אורטון, מה שסיים לאורטון תקופה של שבעה חודשים כאלוף הבין יבשתי.
טריפל אייץ' קיבל הזדמנות אחרונה להילחם על אליפות העולם במשקל כבד ב-26 ביולי 2004 בתוכנית Raw במסגרת קרב איירון מן. קודם לכן באותו הערב, אורטון הפך להיות הטוען לכתר לתואר זה לאחר שניצח בקרב באטל רויאל. בקרב האיירון מן, יוג'ין התערב ועזר לבנואה לנצח את טריפל אייץ' ולשמור על התואר. כתוצאה מכך, הקרב המרכזי של האירוע סאמרסלאם נקבע להיות בנואה נגד אורטון. באירוע זה, אורטון ניצח את בנואה, זכה באליפות העולם במשקל כבד והפך להיות אלוף העולם במשקל כבד הצעיר ביותר בתולדות ה-WWE. ב-16 באוגוסט 2004 בתוכנית Raw, אורטון סולק מקבוצת אבולוציה. בעת חגיגות הזכייה בתואר, בטיסטה הרים את אורטון על כתפיו, אך לאחר שטריפל אייץ' הצביע עם האגודל למעלה ואז למטה, בטיסטה הפיל את אורטון והקבוצה החלה לתקוף אותו. שבוע לאחר מכן, טריפל אייץ' דרש מאורטון לעשות את הבחירה הנכונה ולמסור לו את חגורת האליפות שלו, בתמורה לכך שהוא ישכח מקיומו של אורטון. אורטון סירב להצעה זו וירק בפניו של טריפל אייץ'. לאחר מכן מאחורי הקלעים, טריפל אייץ' דרש מאריק בישוף לפתור זאת. בתגובה בישוף קבע קרב על תואר האליפות בין השניים באירוע בלתי נסלח.
באירוע בלתי נסלח, טריפל אייץ' ניצח את אורטון וזכה באליפות העולם במשקל כבד לאחר עזרה מצד פלייר, בטיסטה וג'ונתן קואצ'מן. הפיוד של אורטון עם קבוצת אבולוציה נמשך עד לאירוע סדרת ההישרדות בקרב שבו טריפל אייץ', בטיסטה, ג'ין סניצקי ואדג' הפסידו לאורטון, מייבן, כריס ג'ריקו וכריס בנואה במסגרת קרב ההדחות המסורתי. ניצחון זה העניק לקבוצת אורטון שליטה מלאה על התוכנית Raw למשך חודש. ב-6 בדצמבר בתוכנית Raw, תואר אליפות העולם במשקל כבד הפכה להיות פנויה כשקרב משולש התקיים בין טריפל אייץ', אדג' וכריס בנואה לאחר שבוצעה הצמדה כפולה (אדג' נכנע לבנואה בזמן שבנואה הוצמד לספירת שלוש). תואר האליפות היה על הכף באירוע מהפכת השנה החדשה במסגרת קרב תא ההדחות בתחילת שנת 2005.

פירוק (2005)

בקרב תא ההדחות, בטיסטה, אורטון וטריפל אייץ' היו שלושת המתאבקים האחרונים שנשארו בזירה. אורטון הדיח את בטיסטה לאחר מהלך הסיום שלו, ה-RKO, אך טריפל אייץ' הצמיד את אורטון לספירת שלוש לאחר עזרה מצד בטיסטה כדי לזכות פעם נוספת בתואר. לילה לאחר מכן בתוכנית Raw, קרב מועמדות לכתר נקבע בין אורטון לבטיסטה לאירוע הרויאל ראמבל. אורטון הצליח לנצח בקרב זה את בטיסטה ולהפוך לטוען לכתר. טריפל אייץ' הציע לבטיסטה לא להיכנס לקרב הרויאל ראמבל כדי שהקבוצה תוכל להתרכז בקרב ההגנה שלו על התואר נגד אורטון. בטיסטה סירב לכך, נכנס כמספר ה-28 וזכה בקרב. כחלק מעלילת הקרב, נגרם לאורטון זעזוע מוח, מה שאיפשר לטריפל אייץ' להצמיד את אורטון ולשמור על התואר בהצלחה. קרב זה סיים את הפיוד בין טריפל אייץ' לאורטון.
טריפל אייץ' ניסה לשכנע את בטיסטה להתמודד מול אלוף ה-WWE, ג'ון "בראדשו" לייפילד וג'ון סינה בקרב שלהם ברסלמניה במקום להתמודד מולו על אליפות העולם במשקל כבד. עלילה זו של טריפל אייץ' כללה ראיון של JBL שניבל את פיו והשמיץ את בטיסטה ודריסה של בטיסטה על ידי לימוזינה שהוצבה כמו הלימוזינה של JBL. התוכנית של טריפל אייץ' לא הצליחה ובמעמד חתימת החוזה של בטיסטה, הוא בחר להתמודד מול טריפל אייץ' על אליפות העולם במשקל כבד, לאחר שהוא ביצע פאוורבומב על טריפל אייץ' על שולחן החתימות, מה שסימל את עזיבתו של בטיסטה את הקבוצה. ברסלמניה 21, בטיסטה ניצח את טריפל אייץ' וזכה באליפות העולם במשקל כבד. בטיסטה הגן בהצלחה על התואר בקרבות החוזרים שלו נגד טריפל אייץ' באירוע באקלאש, ובאירוע נקמה במסגרת קרב גיהנום בכלוב. לאחר מכן, בטיסטה הועבר לסמאקדאון כבחירה האחרונה במסגרת דראפט ה-WWE של שנת 2005. העברה זו גרמה לטריפל אייץ' להפסיק לרדוף אחר ניסיונות להשגת אליפות העולם במשקל כבד.
לאחר האירוע נקמה, טריפל אייץ' לקח מנוחה, פלייר הפך לדמות הטובה לפני שזכה באליפות הבין-יבשתית והקבוצה למעשה התפרקה. טריפל אייץ' חזר ב-3 באוקטובר במסגרת פרק ה"שיבה" של התוכנית Raw במהלך קרב זוגות בין פלייר לקרליטו וכריס מאסטרס. לאחר שניצחו בקרב, טריפל אייץ' בגד בפלייר ותקף אותו בעזרת פטיש, מה שסימל את הפירוק הסופי של הקבוצה. ריק פלייר שמר על תואר האליפות הבין-יבשתית לאחר שרשם ניצחון על טריפל אייץ' בקרב כלוב במסגרת האירוע טאבו טיוזדיי. מנגד, טריפל אייץ' ניצח את פלייר בקרב מי שעומד אחרון באירוע סדרת ההישרדות.

איחוד חד פעמי (2007)

ב-10 בדצמבר 2007, אבולוציה התאחדה לכבוד חגיגות 15 שנים לתוכנית Raw, הפעם כקבוצה האהובה על הקהל. בטיסטה, פלייר וטריפל אייץ' הפכו לדמויות האהובות במהלך קיץ 2006 לאחר שטריפל אייץ' הקים מחדש את קבוצת D-Generation X עם שון מייקלס וביחד הם עשו את דרכם אל הזירה. אורטון (שעדיין היה בגדר הדמות ההילית) הציג עדויות על כך שהוא הותקף והודח על ידי קבוצת אבולוציה בשנת 2004 ואמר בנוסף שהוא עדיין לא סלח להם על תקיפה זו ושהוא לבטח לא סומך עליהם. טריפל אייץ' אמר שהוא נתפס כדמות מעצבנת בעיניו ובעיני חבריו, ולכן אורטון הצטוות אל אדג' ואומאגה. בקרב זה קבוצת אבולוציה ניצחה.

איחוד (2014)

שבע שנים לאחר מכן, באפריל 2014, טריפל אייץ', בטיסטה ורנדי אורטון (שוב כדמויות הרעות) התאחדו מחדש לאחר שדניאל בריאן ניצח את כל השלושה בערב ערב כדי לזכות באליפות ה-WWE העולמית במשקל כבד במסגרת האירוע רסלמניה 30. לילה לאחר מכן בתוכנית Raw, בטיסטה ואורטון התחרו יחדיו נגד האוסוס על אליפות הזוגות של ה-WWE, אך הקרב הסתיים ללא הכרעה בשל ספירת חוץ כפולה של שני הזוגות. מאוחר יותר באותו הערב, בטיסטה, אורטון וקיין תקפו את דניאל בריאן לפני שהוא היה אמור להגן על התואר נגד טריפל אייץ'. לפני שטריפל אייץ' עמד לנצח את בריאן, שלישיית "המגן" (דין אמברוז, רומן ריינס וסת' רולינס) התערבו ותקפו את טריפל אייץ', בטיסטה, אורטון וקיין.
ב-14 באפריל בתוכנית Raw, טריפל אייץ', רנדי אורטון ובטיסטה הגיעו אל הזירה במטרה לתקוף את "המגן" לאחר קרב ההאנדיקאפ שלהם 11 נגד 3. בהגעה זו לזירה השתמשו במוזיקת הכניסה של אבולוציה. באירוע חוקי אקסטרים, קבוצת "המגן" ניצחה את אבולוציה בקרב שלושה נגד שלושה. קבוצת "המגן" רשמה ניצחון נוסף על אבולוציה באירוע פייבאק במסגרת קרב הדחות ללא חוקים, שבו אף אחד מחברי קבוצת "המגן" הודח. ב-2 ביוני בתוכנית Raw, בטיסטה עזב את ה-WWE (כחלק מהעלילה) לאחר שבקשתו לקרב על האליפות באותו הערב נדחתה על ידי טריפל אייץ' בעקבות הפציעה בצוואר של דניאל בריאן, שלא היה כשיר במאת האחוזים. הסיבה האמיתית לעזיבה של בטיסטה הייתה היעדרות כדי לקדם את הסרט שומרי הגלקסיה שבו הוא מופיע, אך למעשה הוא לעולם לא חזר לאחר עזיבה זו. מאוחר יותר באותו הערב, טריפל אייץ' הצהיר שהוא נוקט בתוכנית ב' במטרה להרוס את קבוצת "המגן". תוכנית זו נחשפה לאחר שסת' רולינס בגד בחבריו, דין אמברוז ורומן ריינס, על ידי כך שתקף אותם בזירה באמצעות מכות כיסא. מעשה זה גרם לטריפל אייץ' לצרף אליו את סת' רולינס כחלק מתנועת ה-Authority.

איחוד שני (2018)

דרך האתר הרשמי של ה-WWE נודע שקבוצת אבולוציה תתאחד פעם נוספת לכבוד פרק ה-1000 של התוכנית סמאקדאון. זאת תהיה הפעם הראשונה שכל ארבעת חברי הקבוצה יופיעו ביחד מאז הפעם האחרונה שהופיעו בתוכנית Raw בין השנים 2003 ל-2005. בפרק ה-1000 של התוכנית סמאקדאון, כל אחד מחברי קבוצת אבולוציה דיבר ושיבח את חבריו לקבוצה עד שהגיע תורו של בטיסטה ששיבח את הישגיו של טריפל אייץ', אך באותה נשימה עקץ אותו על כך שהוא לא הצליח לנצח אותו בכל הקריירה שלו. דבר זה הוביל למבטים ממושכים בין השניים עד למצב שבו המוזיקה התנגנה וכל חברי הקבוצה לחצו ידיים אחד לשני וחיבקו אחד את השני.